open-index/open-wikipedia-markdown huggingface dataset:
AIB Bank

**AIB Bank NV** (abrevia AIB) ta un institucion financiero priva, funda 20 di october 1987 na Aruba, cu sede na Oranjestad. E ta un banco di inversion y asesoria cu enfoke riba financiamento di proyecto, maneho di fondonan publico y asesoria strategico. For di su fundacion, AIB a bira un actor prominente den e panorama financiero di Aruba, contribuyendo na e desaroyo economico di e isla.

## Historia
AIB Bank a wordo fundá na 1987 (originalmente como Aruban Investment Bank NV) como empresa priva despues di a tene un campaña pa busca accionista. E banco a haya un prestamo di binti miyon florin for di gobierno di Aruba, cu un periodo di cinco aña liber di interes. Don Mansur tabata e prome presidente di e hunta di comisario, nombra pa gobierno. E prome director tabata Hassan Ali Mehran, kende tabata experiencia na FMI y como minister di economia y finansa di Iran. Den su prome añanan AIB tabata encarga cu maneho di e portafolio di proyectonan di Banco di Desaroyo Arubano NV (BDA), cu tabata un banco di desaroyo funda na 1982 cu teritorio insular di Aruba como su unico accionista. AIB tambe a maneha e fondonan di Gobierno di Aruba y Gobierno di Hulanda pa medio di Fondo Desaroyo Aruba (FDA), y fondonan publico como parte di proyectonan di Public Private Partnership (PPP) y Stichting Onroerend Goed Aruba (SOGA).  

Na 2004, el a cambia su nomber pa AIB Bank N.V., y un aña despues a muda su sede di Middenweg pa Wilhelminastraat 36.

## Servicionan
E portafolio di AIB Bank ta inclui:
* Financiamento di proyecto pa infrastructura y sector hotelero
* Sindicacion di prestamo y servicio como banco agente
* Maneho di programa y proyecto
* Asesoria financiero y optimisacion di structura economico
* Maneho di fondonan publico (p.e. FDA, PPP, SOGA)

## Structura y regulacion
AIB Bank ta cay directamente bou di supervision di Banco Central di Aruba y ta funciona bou di regulacion di establecimentonan financiero, incluso AML/CFT. Su structura ta a base di dos-nivel, consistiendo di un hunta di directiva y un hunta di supervision. 

AIB Bank ta accionista di e siguiente entidadnan:
* Arugas NV (2007)
* AIB Vastgoed NV
* AIB Lease NV
* Banco di Caribe Aruba NV (100% subsidiario desde 2024)

## Mira tambe
* Banco di Caribe
* Banco Central di Aruba
Joannes Holterman

**Joannes Maria Michael Holterman** O.P. (☆ 1 di novèmber 1906 na Zwolle, Hulanda – † 22 di òktober 1988 na Willemstad) tabata un religioso hulandes di inglesia katóliko romano. E tabata e di nuebe vikario apostóliko di Antias Hulandes i e promé obispu di e diósesis di Willemstad.

## Biografia
Holterman a wòrdu ordená komo saserdote Dominikano dia 15 di yüli 1931.  Un aña despues, dia 28 di sèptèmber 1932, el a yega Kòrsou komo misionero. Su promé nombrashon tabata komo pastor na Soto. El a sirbi mas laat na Marigot (St. Martin) i na San Nicolas (Aruba), prome di bira pastor di su parokia predilekto, San Mateo (Kòrsou). Na 1953 el a wòrdu nombrá komo Vikario Provinsial di Mision di Puerto Rico.  

El a wòrdu nombrá vikario apostóliko di Willemstad i obispu titular di Vagada dia 9 di desèmber 1956. Su ordenashon episkopal a tuma lugá den misa di Santa Famia (Kòrsou) dia 25 di febrüari 1957.

Na 1958, e vikariado di Willemstad a wòrdu elevá na un diócesis, konsekuentemente e teritorio di Antias Hulandes a pèrdè su status di mishon. Poko despues, dia 14 di yüni 1958, Holterman a wòrdu nombrá (e promé) obispu di Willemstad. Den su eskudo episkopal tabatin e motto *Multi Unum Corpus* (“ku hopi nos ta forma un kurpa”).

Holterman a baha ku penshun dia 7 di ougùstùs 1973 i a skohe pa permanesé na Kòrsou. Su gran deseo ta wòrdu cumpli: su susesor ta un antiano: Wilhelm Ellis. Despues, el a fungi komo pastor di parokia di Antriol na Boneiru i atrobe komo pastor di parokia na Soto. E último añanan di su bida el a pasa na Huize Welgelegen na Habaai, unda e ta fayesé dia 22 di òktober 1988 na edat di 81 aña. El a wòrdu derá den e graf episkopal na Roodeweg, Otrobanda.

Denter di e iglesia katóliko di Karibe Hulandes, Holterman ta wòrdu rekordá pa a duna espasio pa kambio i modernismo, entre otro, pa:
* promové e implementashon di renovashonnan di Konseho Vatikano II na Antias Hulandes (liturgia na idioma lokal, partisipashon di laiko).
* stimula formashon di klero lokal i duna mas espasio pa hende antiano den e liderato di iglesia.
* guia pastoral ku ta enfatisá un kombinashon di tradishon katóliko i adaptashon na realidat kultural lokal.

## Mira tambe
* Lista di obispu di Willemstad
Boca Grandi

**Boca Grandi** ta un di e bocanan mas grandi di Aruba, situa na costa zuidoost den region di San Nicolas. E playa tin mas o menos 750 meter di largura y cu poco profundidad, pero landamento no ta permiti debi na e coriente y olanan fuerte. E ta un luga popular pa windsurf y kitesurf, specialmente pa practicantenan mas avansa. Varios competencia, incluso di Aruba Hi-Winds, ta wordo teni na e boca.

## Historia
E zona pabou di e boca ta conoci como "Seagrape Grove" of "Grapefield", nombernan cu ta referi na e mata di druif di lama (*coccoloba uvifera*). Aki tabatin un mondi grandi di druif di lama, unda e habitantenan den cercania tabata haci piknik den sombra. E mondi ta pa gran parti destrui despues cu den añanan 1970 a benta residuo di asfalt pretu di e refineria Lago na su banda noordoost, contaminando e tereno y causando e matanan pa muri. 

E caminda di entrada pa Boca Grandi y Grapefield ta wordo marca pa e famoso "Anker Cora", un monumento dedica na marinero y nabegante.

## Luganan den cercania
Riba un elevacion di calichi ta localisa e Instituto Coreccional di Aruba (KIA), cu ta claramente visibel for di e playa. Pazuid di Boca Grandi ta situa Boca Tabla, tambe conoci como Bachelor's Beach. Luganan habita mas cerca ta Sero Colorado y San Nicolas, entre otro su barionan Juwana Morto, Sabana Lodo, y Lago Heights.

## Mira tambe
* Playanan di Aruba
Boka (kosta)

Un **boka** ta un kurpa di awa, normalmente awa di laman, ku tin un òf mas di e siguiente propiedatnan:
* konchi
* bahia
* saliña
* laguna
* fjord
* kanal pa laman habri 
* estrecho

Un boka ta forma ora laman òf ola ta subi tera na un forma natural, kreando un habri mas chikí ku ta parsialmente será na banda di e ref of playa. Den algun kaso, laman grandi mes por wòrdu deskribí komo un boka, por ehèmpel Laman Mediteráneo, ku por wòrdu konsiderá komo un boka di Oséano Atlántiko.

## Uso
Na e islanan ABC (Aruba, Boneiru i Kòrsou) e palabra boka ta usa hopi den toponimia pa referí na aperturanan chikí den kosta kaminda laman ta drenta tera. Tur isla tin varios “boka”, ku hopi biaha ta un atrakshon natural i turístiko. Por ehempel:

*  - Boka Katalina, Boka Grandi, Boka Prins.
*  - Boka Slagbaai, Boka Bartol, Boka Kokolishi.
*  - Boka Sami, Boka Patrick, Boka Tabla (dentro di parke Shete Boka).

Hopi di e lugánan aki ta parte di un parke nashonal òf un área protehá, pasobra bokanan ta atraé hopi bida marino i para. Tambe nan ta lugánan di buseo, snorkeling, i rekreo.
Para

**Para** ta un grupo di vertebrata ku sanger kayente i ta forma e klase **Aves**. 

Paranana ta karakterisá pa pluma, pik sin djente, e ponementu di webu ku kaska duru, un metabolismo altu, un kurason ku kuater kamber, i un skelet fuerte pero lihé. Paranan ta aparese riba tur kontinente i ta varia den tamaño, for di un kolibri (*Mellisuga helenae*) di 5,5 sèntimeter te na e abestrus komun di 2,8 meter. Tin mas ku 11.000 espesie bibu, dividí den 44 òrden; mas ku mitar ta *Passeriformes*, òf "para di kanto". Mayoria di para tin ala, e ekstremidatnan dilanti modifiká. E úniko paranan sin ala konosí ta e paranan *Dinornithiformes* i *Aepyornithidae* ku ya ta ekstinto. Alanan a permití mayoria para bula, pero pa algun grupo, esaki no ta posibel mas. Esakinan ta inkluí por ehèmpel *Ratite* (para di kaná), pinguin, i vários espesie endémiko insular. Nan sistema digestivo i respiratorio ta spesialmente adaptá pa bula. Algun para, spesialmente paranan di laman i awa, a desaroyá adaptashon pa landa. E estudio sientífiko di paranan ta yamá ornitólogia.

Para ta dinosouronan plumá, desendiente di *Theropoda*, i ta e úniko miembronan bibu di e grupo di dinosouro. Den kladístika moderno, nan ta wòrdu konsiderá komo reptil, komo ku krokodel ta nan pariente bibu di mas serka. Para a evolushoná for di e paranan primitivo nombrá *Avialae*, kende ta inkluí *Archaeopteryx*, ku a aparesé pa promé biaha den Jura Superior. Paranan moderno (*Neornithes*) probablemente a originá den Krijt Superior, òf posiblemente entre Krijt Inferior i Superior (mas o ménos 100 mion aña pasá (Ma)), i a pasa den un gran diversifikashon rònt di e ekstinshon masal di Krijt-Paleógeno (66 Ma), ku a eliminá e pterosouro i tur dinosouro ku no ta paresido na para. 

Hopi espesie di para ta sosial i ta pasa konosementu di generashon pa generashon, un forma di kultura. Nan ta komuniká a base di señalnan visual, yamada, i kanto, i ta eksponé komportashon manera krio kooperativo, yagmentu, kongregá, i ataká òf persiguí presa. Mayoria di espesie ta sosialmente monogamo, generalmente pa un temporada di krio, tin biaha pa vários aña i rara bes pa bida. Paranan ta reprodusí dor di pone webu fertelisá, generalmanete den un nèshi pa inkubashon te ora nan brota. Mayoria di espesie ta proveé kuido ekstenso na nan yunan.

Paranan ta hunga un ròl importante den sosiedat humano. Nan ta un fuente di alimento, inkluyendo karni i webu, i ta proveé pluma pa vários uso. Paranan doméstika i salbahe tambe ta kontribuí na industria, por ehèmpel guano ta wòrdu usá komo fertilisante. Espesienan manera lora i para di kanto, ta wòrdu mantené komo bestia di kas. Paranan ta aparesé frekuentemente den arte, religion i folklore. Desde siglo dieshsete, aktividat humano a kondusí na ekstinshon di aproksimadamente 120 pa 130 espesie, ku hopi mas ya a disparsé promé ku esei. Awendia, maske ku esfuersonan pa ku konservashon, rònt di 1.200 espesie ta menasá ku ekstinshon. Observashon di para ta un aktividat rekreativo popular i un parti importante di e industria di ekoturismo.
Sail Amsterdam

**Sail Amsterdam** ta un evento marítimo ku ta tuma lugá kada sinku aña na Amsterdam. E ta presentá un flota di barkunan di bela monumental, ku despues di un parada dor di e Kanal di Laman Nort, ta mara pa vários dia kantu di awa i hafnan di riu IJ. E evento di sinku dia ta tuma lugá den e di dos òf di tres siman di ougùstùs. Dos dia promé ku Sail Amsterdam ta tene *PreSail* na IJmuiden, unda e barkunan partisipante ta wòrdu eksihibi i diferente presentashon ta tuma lugá.

## Historia

E evento a wòrdu organisa pa promé biaha na ougùstùs 1975, pa konmemorá e di 700 aniversario di Amsterdam. Asina a sigui ku e tradishon di e Promé Exposishon Marítimo Hulandes (*Eerste Nederlandse Tentoonstelling op Scheepsvaartsgebied*, ENTOS) na 1913, unda bishitantenan tambe por a mira e barkunan. Pa *Sail Amsterdam 700* a invitá barkunan di bela historiko di rònt mundu, ku e meta pa hala atenshon riba e siudat i su waf.

Despues di e eksito di 1975 a sigui un di dos edishon na 1980. Pa koordiná e organisashon a lanta *Stichting Sail Amsterdam* (SSA) na 1977. Desde e tempo ei, SSA a logra organisa un edishon nobo kasi kada sinku aña.

E di nuebe edishon a tuma lugá na ougùstùs 2015. E di dies edishon tabata planiá pa 12–16 di ougùstùs 2020, pero a keda kanselá dia 21 di aprel di e aña ei pa motibu di e coronakrísis. E siguiente edishon a tuma lugá 20–24 di ougùstùs 2025, e mesun aña ku Amsterdam ta selebrá su di 750 aniversario i Sail su di 50.
Banco di Caribe Aruba

**Banco di Caribe Aruba** ta un banco comercial Arubiano cu sede na Oranjestad. El a wordo estableci na 1983 como un di e sucursalnan di Banco di Caribe cu sede prinsipal na Corsou. Desde 2024 e ta subsidiario di AIB Bank NV, pero a sigui opera bou di su nomber tradicional y formando parti di e red regional di Banco di Caribe. E ta e banco mas chikito entre e cuater banco comercial na Aruba.

## Historia
Banco di Caribe Aruba a cuminsa na 1983 como sucursal di Banco di Caribe NV (BdC), funda na 1972 na Corsou. Despues cu su accionista mayoritario (Parman International Group) a enfrenta problemanan financiero, Banco di Caribe a keda restructura. Gran parti di e banco a wordo bendi na grupo United Group Holdings, mientras cu su operacion na Aruba, incorpora bou di Banco di Caribe NV, a wordo adkiri na 2024 pa AIB Bank NV. 

AIB Bank NV (antes Aruba Investment Bank), funda na 1987 na Aruba, ta un banco di inversion cu  accionistanan 100% local. E transaccion, cu un balor di 81 miyon florin, a keda aproba pa Banco Central di Aruba despues di investigacion regulatorio.

## Servicio y productonan
Banco di Caribe Aruba a sirbi clientenan local y empresanan chikito y mediano pa mas di 40 aña como parti di e red regional di banconan di Banco d Caribe den Caribe Hulandes. E ta ofrece un portafolio amplio di servicionan financiero pa individuo y negoshi, entre otro cuentanan bancario y di spaar, mobile banking, ATM, tarhetanan bancario y di credito, prestamo y inversion.

## Mira tambe
* Banco di Caribe NV
* Banco Central di Aruba
* AIB Bank
1783

**1783**  tabata un aña komun ku a kuminsá riba un djarason riba e kalènder gregoriano. E ta marka e di 1783 aña despues di Kristu; e di 783 aña di e di dos milenio; e di 83 aña di siglo 18 i e di kuater aña di dékada 1780.

## A sosodé
**Yanüari**

**Febrüari**
 
**Mart**

**Aprel**
 
**Mei**

**Yüni**

**Yüli**
 
**Ougùstùs**
 
**Sèptèmber**

**Òktober**

**Novèmber**

**Desèmber**
 
## A nase
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**
 
**Sèptèmber**

**Òktober**

**Novèmber**

**Desèmber**

## A fayesé
**Yanüari**

**Febrüari**

**Mart**

**Aprel**

**Mei**

**Yüni**

**Yüli**

**Ougùstùs**

**Sèptèmber**

**Òktober**

**Novèmber**

**Desèmber**
Sambumbu

***Sambumbu*** ta un seri di bukinan folklóriko kompilá pa pader Paul Brenneker, den kua el a dokumentá kuento, kustumber, proverbio i otro elemento di tradishonnan oral di Islanan ABC. E seri original a wòrdu publiká den dies tomo entre 1969 i 1976. Na 2017 i 2024, e obra a wòrdu reeditá i organisá den kuater tomo temátiko.

## Nòmber
Sambumbu ta originalmente un meskla di klei blanku mesklá ku un tiki gordura di baka, usá pa kalki kasnan di lodo. E meskla ta greis i ta konosí tambe komo "kalki di pober".

Ademas, un plato modesto di maishi herebé, sin ningun ingrediente adishonal, tambe tabata wòrdu yamá sambumbu ("kuminda bashí") pa su papa greis. E término tabata wòrdu usá figurativamente pa trabou mal ehekutá òf konstrukshon mankaron.

Mas lat, sambumbu tambe a haña un otro nifikashon, esta un tutu nutritivo, konsistí di un meskla di bonchi, maishi, pampuna i pinda.

## Edishon
E seri original di *Sambumbu* a keda publiká independientemente dor di Paul Brenneker i tabata kontené tradukshon hulandes di tradishon oral prinsipalmente for di residentenan di abla papiamentu di Islanan ABC. Brenneker tabata konsiderá su mes un amateur folklóriko. Na promé instante, e bukinan tabata solamente optenibel direktamente for di Brenneker pa tres heldu, pero despues nan tabata wòrdu bendí den librerianan lokal, manera VanDorp i Samen, i tambe den toko Zuikertuintje. Su meta tabata prinsipalmente pa dokumentá ekspreshonnan kultural sin interpretashon òf analisis sientifiko.

E bukinan tabata chikitu (9 x 14 cm) i tabata kubri vários tema manera músika, kantika, brua, idioma, kustumber, naturalesa i sklabitut. Algun tomo a inkluí potrètnan. Brenneker a alterná entre tomo ku teksto i potrèt. E enumerashon pa ku e páginanan a kontinua entre e tomonan, enfatisando nan naturalesa serial. Por ehèmpel, tomo uno ta kaba na página 304, miéntras ku tomo dies ta kaba na página 2611.

Na 2012, publikashon SWP na Amsterdam, pa medio di Caribpublishing, a haña pèrmit di Orden Dominikano pa republiká e obra. E edishon nobo ta agrupá e kontenido original temátiko den kuater tomo mas grandi (17 x 24 cm), sin indikashon numeral: *Religie & Rituelen* (berde), *Taal & Teken*  (oraño), *Zang & Muziek* (kòrá), i *Mensen & Manieren* (blou). Mas o ménos setenta porshento di e teksto original ta inkluí. Tomo dos, kuater, i ocho ta falta den e edishon nobo. E bukinan di potrèt original no a wòrdu reeditá ainda.

## Link eksterno
* Wèpsait ofisial di Sambumbu
* Sambumbu (edishon original) riba Internet Archive
Dendrogyra cylindrus

***Dendrogyra cylindrus***, konosí popularmente komo **koral di pilar**, ta un espesie di koral di ref ku ta pertenesé na famia Meandrinidae.  E nòmber sientífiko a keda publiká pa promé biaha na 1834 pa e naturalista aleman, Christian Ehrenberg. 

## Distribushon i habitat
E espesie marino aki ta wòrdu hañá den e partinan mas kayente den e zona west di Oséano Atlántiko i den Laman Karibe. Su presensia ta variá: na algun lugá e ta komun, pero na otro lugá ku ta paresé faborabel e ta bastante raro. Na Bahamas tin lugánan ku hopi kolonia, similar ku na kosta nort di Jamaica. Den Karibe Hulandes e ta nativo na Boneiru, Kòrsou, Sint Eustatius i e Sababank, pero su presensia no a keda registrá ainda na Aruba, Sint Maarten i Saba.

Normalmente e ta kresé riba e partinan nivelá òf poko inkliná di e ref na un profundidat entre 1 i 20 meter.

## Deskripshon
Koral di pilar ta forma un base inkrustá for di kua ta krese kolumnanan silíndriko vertikal ku punta rondo. E kolumnanan por yega te na 3 meter altu, ku hanchura di mas ku 10 cm, ounke por lo general nan ta keda mas chikitu. E polipnan hopi chikí (menos ku 1 cm di diámetro) ta ubiká den vayenan hundu ku ta keda serka di henter e kolonia. Kontrali na hopi otro espesie di koral, e polipnan ta ekstendé durante dia, ta tapa e skelèt i ta duna un aparensia peludo ku tentákulonan ondulá. Su koló ta normalmente beige òf maron den varios tono.

## Menasa
*D. cylindrus* ta wòrdu klasifiká komo ‘krítiko’ riba e Lista Kòrá di IUCN, i ta konsiderá un di e koralnan di ref mas menasá den hemisferio. Den pasado e tabata komun riba e refnan banda di kosta di Florida, pero a sufri hopi di sobrekolekshon. Na Boneiru, e espesie ta seriamente afektá pa malesa i e fenòmeno di blikiamentu, ku a laga solamente un kolonia minimo sobrebibí. Pa kontraresta esaki, e organisashon "Reef Renewal Foundation Bonaire" a inisiá un programa di kria di koral di pilar den krèshnan supakuátiko, pa despues trasladá nan bèk na e ref komo parti di e restourashon.

## Galeria

Dendrogyra cylindrus 1.jpg|Polipnan ku tentákulo ekstendé
Dendrogyra cylindrus.jpg|Kolonia grandi
FKNMS - coral nursery (27367671414).jpg|Restourashon di koral na Florida
Dendrogyra cylindrus01.jpg|Muestra di skelèt (Guadeloupe)
International Union for Conservation of Nature

E **International Union for Conservation of Nature** (**IUCN**, Union Internashonal pa Konservashon di Naturalesa) ta un organisashon internashonal dediká na konservashon di naturalesa i e uso rekursonan natural sostení. Fundá na 1948, el a bira un outoridat lider riba e estado di naturalesa i e medidanan nesesario pa protegé. Su aktividatnan ta inkluí kolektá i analisá dato, investigashon sientifiko, proyektonan riba vèlt, lòbi, i edukashon. IUCN su mishon ta "pa influensiá, enkurashá i asistí sosiedat rònt mundu pa protehá naturalesa i pa garantisá ku tur uso di rekursonan natural ta hustifiká i sostení pa ku medio ambiente".

IUCN a amplia su enfoke for di konservashon di ekologia pa asuntunan mas amplio di desaroyo sostení. En bes di mobilisá pùbliko en general, e organisashon ta buska pa forma akshon di gobièrnu, negoshi, i otro interesado dor di informá, konsehá i konstruí retnan. Den pùnliko, IUCN ta mihó konosí pa e Lista Kòrá di Espesie Menasá di IUCN, ku ta evaluá e status di konservashon di espesie rònt mundu. 

IUCN tin mas ku 1.400 organisashon afiliá, tantu gubermental komo no-gubermental, den mas ku 170 pais. Mas o ménos 16.000 sientífiko i eksperto ta kontribuí boluntariamente na su komishonnan. E organisashon ta empleá mas ku 900 personal den mas ku 50 pais, ku su sede na Gland, Suisa. Kada kuater aña e afiliadonan ta reuní na e Kongreso Mundial di Konservashon di IUCN (*IUCN World Conservation Congress*), kaminda nan ta determiná e agenda mundial di konservashon i guia e programa di IUCN.

IUCN ta okupá status di opservadó i konsultativo serka Nashonnan Uni i ta kontribuí na implementashon di vários tratado internashonal riba konservashon di naturalesa i biodiversidat. E organisashon tambe tabata instrumental den establesimentu di e Fondo Mundial pa Naturalesa (*World Wide Fund for Nature*, WWF) i e Sentro di Vigilansia di Konservashon Mundial (*World Conservation Monitoring Centre*). Sinembargo, e organisashon histórikamente a enfrentá krítika pa priorisá konservashon riba e derecho di pueblonan indígena, i den añanan resien su afiliadonan ku e sektor korporativo a lanta kontroversia.

Desde su fundashon, e organisashon su nomber a kambia vários biaha. Di 1948 pa 1956, e tabata wòrdu yamá *International Union for the Protection of Nature* (Union Internashonal pa Protekshon di Naturalesa), i di 1990 pa 2008, e tabata yamá tambe *World Conservation Union* (Union Mundial di Konservashon).
Lista Kòrá di IUCN

E **Lista Kòrá di Espesie Menasá** di IUCN komunmente konosí komo e **Lista Kòrá di IUCN** òf e **Buki di Dato Kòrá**, a wòrdu establesé na 1964. E ta sirbi komo un inventario amplio di e staus di konservashon global i riesgo di ekstinshon di espesie biológiko. Ademas di e lista mundial, vários lista kòrá regional ta wòrdu mantené pa pais i organisashonnan pa evaluá riesgo di ekstinshon denter di unidat polítiko òf manehonan spesífiko.

E ophetivonan prinsipal di e Lista Kòrá ta pa duna informashon sientífiko tokante e status di espesie i supespesie rònt mundu, pa enfatisá e eskala i nifikashon pa ku pèrdida di biodiversidat, pa influensiá prosesonan polítiko i desishonnan nashonal i internashonal, i pa guia akshonnan di konservashon biológiko.

Kontribuyentenan klave na evaluashonnan di espesie ta inkluí BirdLife International, Instituto di Zoologia (departamentu di investigashon di Sosiedat Zoológiko di London), e Sentro di Vigilansia di Konservashon Mundial (*World Conservation Monitoring Centre*), i numeroso grupo spesialisá denter di e Komishon di Sobrebibensia di Espesie di IUCN (*IUCN Species Survival Commission*, SSC). Huntu, e organisashonnan aki ta responsabel pa kasi mitar di tur evaluashon di espesie publiká riba e Lista Kòrá.

IUCN tin komo meta pa kontrolá e status di kada espesie por lo ménos un biaha kada dies aña, i preferiblemente kada sinku aña. E revishonnan aki ta wòrdu kontrolá kuidadosamente dor di ekspertonan i ta wòrdu hasi dor di gruponan denter di e SSC. E gruponan aki ta fungi komo Outoridatnan di Lista Kòrá (*Red List Authorities*, RLA), loke ta nifiká ku nan ta responsabel pa sierto espesie, grupo di espesie òf regionnan geográfiko. Por ehèmpel, BirdLife International ta e RLA pa tur para. E unidat di Lista Kòrá ta traha ku e Programa di Espesie Global di IUCN (*IUCN Global Species Programme*) i su partnernan, pa rekomendá partnernan òf retnan nobo pa djòin komo RLA.

E kantidat di espesienan evaluá pa e Lista Kòrá a oumentá konstantemente ku tempu. Na 2023, un total di 150.388 espesie a wòrdu evaluá, di kua 42.108 a wòrdu klasifiká komo menasá ku ekstinshon, prinsipalmente debí na aktividatnan humano manera sobrepiskamentu, jaagmentu, i pèrdida di habitat kousa pa desaroyo di tera.
Druif di lama

**Druif di lama** (*Coccoloba uvifera*), tambe conoci como *druif*, *dreifi di lama* (Boneiro/Corsou) y *seagrape* na Ingles, *stranddruif* na Hulandes, ta un especie di mata di e famia Polygonaceae. El a wordo descubri y describi pa prome biaha na 1758 pa Carl Linnaeus.

## Distribucion y habitat
E especie ta nativo na e costanan di Caribe y ta extende for di Florida te na Peru y Brazil. E ta pertenece tambe na e flora natural di Surinam y Caribe Hulandes. 

E mata ta prefera tereno salo y santo di costa, unda e ta yuda stabilisa e duinnan.

## Descripcion
Druif di lama ta un mata semper berde cu por crece te 8 meter di haltura, aunke den mayoria di caso e no ta pasa 2 meter. E tin un troncon chikito cu un corona hancho cu ta crece usualmente den forma horizontal. E mata tin un resistencia fuerte contra salo y biento, loke ta clave pa su presencia den zonanan marino. Su blachi ta grandi, te cu 25 cm di diametro, rondo of den forma di curason, di color berde cla y diki manera cuero. Prome cu nan cay, nan ta bira geel te cora. 

E flornan chikito di color blanco cremoso sin petalo ni sepalo separa ta sali riba un racimo colgante di 10-25 cm.

E fruta ta rondo of den forma di un pera, te cu 2 cm grandi, cu color lila-cora ora cu e madura. Frutanan den un solo mata no ta madura pareu, motibo pa cua mester piki nan separa. Bou di e cuero fini y scur tin un capa di carni suculento te cu 3 mm diki, cu un smaak dushi-zuur. E simianan ta blanco, duro, forma manera webo, te cu 1.5 cm grandi.

## Uzo
*C. uvifera* tin hopi uzo practico y tradicional. E ta un mata ornamental y ecologico, popular na  Florida y den otro parti di Caribe. E ta sirbi pa stabilisa e duinnan y pa crea un habitat protectivo pa bestia chikito. Trankeranan halto di druif di lama na rand di playanan ta yuda evita cu turtuganan di lama wordo distrai pa lus artificial. 

E palo di druif di lama ta wordo uza di bes en cuando pa traha mueble chikito, como palo di candela, of pa traha carbon. 

E frutanan di e especie por wordo comi crudo, of uza pa traha jam y marmelada.  Den Caribe, hopi biaha ta traha un biña di fruta cu druif di lama fermenta. Te por wordo prepara cu e blachinan; abehanan ta produci un tipo di miel cu nectar di su flornan.

Na otro luganan nativo di druif di lama, varios parti di e mata ta wordo utulisa como medicina. Na Puerto Rico y otro luganan den Caribe su rais y casca ta ser uza den tratamentu medicinal  tradicional. Den peninsula di Yucatan casca mescla cu alcohol ta sirbi pa ulcera. Na Guyana Frances, un juice traha di henter e mata cu yama "Jamaica kino", ta wordo uza pa trata diarea y disenteria.
Chiu

**Chiu** ta un zonido di komunikashon no-verbal ku ta ekspresá despresio, indignashon òf otro desaprobashon. E forma aki di expresion negativo of gesto oral ta comun diariamente den vários pais den Karibe. E zonido ta wòrdu produsí dor di primi e lenga na e dak di boka, tùit e lipnan, i despues chupa aire, ku e volúmen i durashon di e zonido ta indiká e grado di desaprobashon.

E *tjoerie* ta e nòmber sürinam hulandes pa e zonido aki. Den antia franses, e forma di ekspreshon aki ta konosí komo *le tchip*. Den e parti di Karibe ku ta papia ingles, e chiu ta konosí komo *kiss-teeth*' (KST). Na Brasil, e chiu tambe ta wòrdu usá komo un sinónimo pa "No". Den e kaso aki, ta tendé dos biaha den suseshon rápido.

## Variashon
Ta distinguí entre tres variashon di chiu, kada un ekspresando grado kresiente di desaprobashon:
# Un zonido di sunchi kòrtiku i skèrpi, indikando iritashon òf desapbrashon leve. Esaki tin bia ta bai kompañá pa un sakudí di kabes òf un sonrisa ku ta enfatisá e absurdidat di e situashon.
# Ora e zonido di chupa ta bini di mas profundo den boka, ta dura mas largu, i ta mas duru, e ta ekspresá mas iritashon. E chiu meimei aki hopi bia ta wòrdu produsí pa studiantenan ku ta resistí lès den klas, pasobra e ta sufisiente duru pa ekspresá malkontentu pero tòg sufisiente suave pa wòrdu nenga.
# Un zonido hasí dor di primi e lipnan firmemente huntu i chupa airu dor di e sentro di e boka. E forma aki ta ekspresá frustrashon profundo òf despresio fuerte i hopi bia ta hasi un impreshon fuerte, pero ta wòrdu usá ménos frekuente.
Parke Marino Yarari

**Parke Marino Yarari** of **Santuario Yarari** ta un zona marino di naturalesa protehá, ku ta konstituí pa e zona ekonómiko eksklusivo (EEZ, Exclusieve Economische Zone) di henter Hulanda Karibense. Un EEZ ta un área ku ta ekstendé te ku 200 miya náutiko (370.4 km) for di e kosta di un estado y riba cua e estado ta eherce un kantidat di derechi, manera e derechi di eksplotá e materia prima disponibel, e derechi di piskamento i e derechi di investigashon sientífiko.

E santuario ta parti di e esfuerso internashonal pa konserva biodiversidat marino. E ta kontribuí na protekshon di e ekosistema di Hulanda Karibense, ku ta inkluí refnan di koral, habitat pa piska i otro organismonan marino ku tin balor ekológiko i ekonómiko.

## Deskripshon
E zona ekonómiko eksklusivo di Hulanda Karibense ta kubri un área marino grandi di mas o ménos 25.000 km² rònt di e islanan Boneiru, Saba i Sint Eustatius. Na 2015 a instituí e parke cu tabata inkluí e zona EEZ di Boneiru i Saba i na 2018 a ekstendé esaki ku e zona EEZ di Sint Eustatius. Na 2023 el a wòrdu rekonosí ofisialmente komo parke di naturalesa.

E palabra "yarari" ta bini di e idioma Taíno i ta nifiká “un lugá dushi”. E nòmber ta referí na un refugio natural destiná pa protehá i preservá mamífero marino, tiburon i chuchunan den Karibe Hulandes.

E parke ta duna protekshon na:
* mas ku 20 diferente mamífero marino, inkluso bayena i dòlfeinnan.
* mas ku 30 espesie di tiburon i chuchu, ku ta habitá e awanan di e region.

E espesienan aki ta dependé di un ret di habitatnan interkonektá ku ta ekstendé dor di henter Karibe, inkluyendo lugánan vital pa yagmentu, krio i parto.

## Maneho
Parke Marino Yarari ta wòrdu manehá dor di organisashonnan lokal di konservashon di naturalesa, manera STINAPA Boneiru, STENAPA St. Eustatius, i Fundashon pa Konservashon di Saba (SCF), den kolaborashon ku e entidat públiko di e islanan i ministerio hulandes di Agrikultura, Naturalesa i Kalidat di Kuminda (LNV). 

## Mira tambe
* Awanan teritorial
* Sababank
PubMed

**PubMed** ta un databank grátis ku ta permití usuarionan pa buska i haña akseso na sitashon i resúmennan di literatura biomédiko i di siensia di bida. Su proposito ta pa sostene investigashon y mehorá salud, tantu global como personal.

E databank ta kontené mas ku 39 mion sitashon i resumen. Miéntras ku PubMed no ta *host* artíkulonan akádemiko ku teksto kompletu, sinembargo, e ta proveé mayoria be linknan pa e teksto kompletu ora nan ta disponibel via e wèpsaitnan di publikadó òf PubMed Central (PMC).

PubMed ta disponibel públikamente online for di 1996. El a wòrdu desaroyá i ta wòrdu mantené pa e Sentro Nashonal pa Informashon di Bioteknologia (*National Centern for Biotechnology Information*, NCBI), un divishon di e Biblioteka Nashonal di Medisina di Merka (*U.S. National Library of Medicine*, NLM), ku ta parti di e Institutonan Nashonal di Salú (*National Institute of Health*, NIH).
PubMed Central

**PubMed Central** (PMC) ta un archivo digital liber ku ta ofresé artíkulonan akadémiko kompletu, publiká den revistanan biomédiko y di siensia di bida. PMC a wòrdu desaroyá pa e Sentro Nashonal pa Informashon di Bioteknologia (*National Center for Biotechnology Information*, NCBI). Na 2024, PMC tabata kontené mas ku 10,3 mion artíkulo akadémiko.

PubMed Central no ta meskos ku PubMed. PMC ta un archivo grátis, aksesibel online (ku vários kondishon pa reuso). PubMed, di otro banda, ta un databank ku ta pèrmití buska sitashon y resúmen di artíkulonan biomédiko, pero e teksto kompletu ta generalmente disponibel otro kaminda: den imprenta, libremente online, òf tras di un muraya di pago.

Artíkulonan entregá na PMC ta wòrdu indeksa i drechá ku *metadata* ekstenso, *ontologia* médiko, i identifikashon úniko, kual ta enrikesé e datonan strukturá di XML pa kada publikashon. Kontenido di PMC tambe por wòrdu konektá na otro databank di NCBI i konsultá pa medio di mashin di buskeda di Entrez, fasilitando e deskubrimentu, lesamentu i utilisashon di investigashon biomédiko.
Zona economico exclusivo

Un **zona economico exclusivo** (EEZ, *Exclusieve Economische Zone*) ta un zona maritimo cu por extende te cu 200 miya nautico (370.4 km) for di e costa di un estado. Den e area aki, e estado tin derecho exclusivo pa explota y maneha e recursonan natural, incluyendo derechonan di pesca, exploracion y investigacion cientifico. Ademas, e estado tin e obligacion di proteha y maneha e medio ambiente natural den su EEZ, conforme stipulacionnan di e Convencion di Nacionnan Uni riba Derecho di Lama (*United Nations Convention on the Law of the Sea*, UNCLOS).

Zonanan economico exclusivo (EEZ) ta forma parti di awanan internacional y ta situa pafo di e awanan teritorial (12 miya nautico). P’esey ta aplica pa e EEZ un regimen legal diferente for di esun pa awanan teritorial. Den un EEZ, estadonan tambe por autorisa construccion di isla artificial of otro structuranan maritimo. Pa proteha nan, e pais por declara un area di seguridad (safety zone) cu por extende te cu 500 meter rond di e structura.

E concepto di EEZ a surgi meymey di siglo binti. Peru tabata e prome pais pa establece un EEZ den añanan 1950. For di 1970 padilanti hopi pais a sigui e ehempel, y na 1990 mas cu 70 pais tabatin un EEZ, incluso 22 pais cu tabata uza esaki specificamente pa pesca.

Un EEZ no mester wordo confundi cu e plataforma continental. E ultimo aki por extende mas leu cu 200 miya nautico si esey ta geologicamente funda. Den tal caso, paisnan bisiña por retene derechonan economico limita pa cu e plataforma continental, apesar cu esaki ta pafo di e EEZ di e pais.

## Caribe Hulandes
Den Caribe Hulandes, tur cuater pais constituyente di Reino Hulandes (Aruba, Corsou, Sint Maarten y Hulanda mes, cu su islanan Boneiro, Saba y Sint Eustatius) tin nan propio awanan teritorial y desde 2010 nan propio zona economico exclusivo (EEZ). Hunto, nan ta forma un area maritimo grandi cu ta hopi importante pa soberania, maneho di recurso natural, y proteccion ambiental. E siguiente tabla ta duna un resumen di e superficie di awanan teritorial y EEZ rond di e islanan.

### Maneho
E maneho di e zonanan EEZ di Caribe Hulandes ta den man di Reino Hulandes, pero e derecho pa uza nan recurso marino ta comparti. Segun *Rijkswet instelling exclusieve economische zone* (Ley di Reino institucion zona economico exclusivo) di 2010, Hulanda (gobierno di Reino) tin e autoridad pa:
* proteha y maneha e ambiente marino;
* controla pesca, mineral y hidrocarburo den fondo marino;
* comparti y firma acuerdonan internacional referente e EEZ.

Pa e seis islanan mes e ley ta duna:
* derecho pa uza e recurso natural pa desaroyo di turismo, investigacion y energia renovabel (por ehempel parke di biento of solar den lama);
* maneho di pesca den e awa teritorial (12 miya nautico rond di e isla);
* un rol consultativo den maneho di sostenibilidad di Reino.

E situacion aki ta un refleho di e structura special di Reino Hulandes: pa e awanan teritorial (12 miya nautico) e islanan tin competencia amplio, mientras pa e zona EEZ (te 200 miya nautico) e soberania final ta keda cu Reino.

## Mira tambe
* Parke Marino Yarari
* Sababank
* Awanan teritorial
* Zona continuo
* Awanan internacional
Comcomber chikito

**Comcomber chikito**, na Corsou: **kònkòmber chikí** (*Cucumis anguria*) ta un especie di mata di e famia Cucurbitaceae. E ta famia di e comcomber comun (*C. sativus*) y ta considera un di e variedadnan mas exotico den e grupo di comcomber largo y liso cu ta conoci..

## Distribucion
E especie a origina di e region nortwest di India y a wordo introduci na continente Africa pa medio di comerciantenan. Na Africa e ta nativo den e parti sur, incluyendo: Angola, Botswana, Republica Democratico di Congo, Malawi, Mozambique, Namibia, Sur Africa, Swaziland, Tanzania, Zambia y Zimbabwe. 

Despues, el a naturalisa den hopi parti di e hemisferio occidental, incluyendo Nort, Central y Sur America, y particularmente den Caribe. For di siglo XVII, e comcomber chikito a plama den henter region Caribe, incluso e islanan di Caribe Hulandes, principalmente door di e comercio di catibo.

## Etimologia
E especie ta conoci bou di hopi nomber local y internacional, entre otro *comcomber Antiano*, *maroon cucumber* y *West Indian gherkin* (Ingles), *pepinillo* (Spaño), *concombre piquant* (Frances), *badunga* of *cohombro* (Surinam) y *maxixe* (Brazil).

## Descripcion
Contrario na e comcomber comun, e comcomber chikito ta un fruta chikito y rondo cu un superficie semiduro cubri cu piknan. E mata ta un yerba cu troncon fini cu ta lastra of subi y por yega te 2,5 meter di largo. E frutanan ta midi 3-4 cm largo y ta bira geel ora nan madura. E carni paden ta berde cla. E mata tin flor geel y tentaculonan cu ta facilita su capacidad pa subi.

## Caribe Hulandes
Despues cu e mata a yega e colonianan Hulandes durante e epoca di comercio di catibo, el a wordo domestica den forma di e variedad, *C. anguria var. anguria*, cu frutanan no-marga cu ta wordo consumi manera comcomber. 

Contrario na hopi otro producto alimenticio na e islanan, comcomber chikito tipicamente no ta wordo importa, sino cultiva localmente pa cubri demanda. Durante temporada di awasero, e simianan ta wordo sembra directamente den tera prepara. 

E mata y su fruta tin un luga significante den e tradicion culinario di Aruba, Corsou y Sint Maarten, cu un laso historico fuerte cu e cushina local. Botanicamente e ta un fruta, pero den uzo diario e ta sirbi principalmente como berdura. 

Un di e preparacionnan mas conoci ta stoba di comcomber chikito, un plato tradicional cu generalmente ta combina cu carni di baca, cabrito of porco, y ta completa cu pica, promenton, tomati, batata y yerbanan local.

## Link externo
* ''Cucumis anguria'', The Plant List 
* Profil pa ''Cucumis anguria''
Nashonalidat

**Nashonalidat** ta referí na e relashon formal i sosial ku un individuo tin ku un estado. E tin un nifikashon dòbel:
* siudadania – e poseshon di status legal den un òf mas pais;
* identidat étniko-kultural – pertenesé na un grupo étniko òf nashon basá riba orígen òf desendensia.

Den e definishon aki, nashonalidat i siudadania no ta semper mesun kos, ounke hopi biaha nan ta wòrdu usá den un mesun konteksto.

## Aspektonan general
Kada estado ta determiná ken su siudadanonan ta, segun lei di nashonalidat. Un persona ku ningun estado ta rekonosé como nashonal ta wòrdu yamá "sin estado" (*apátrida*). Pa prevení esaki, ta existí tratadonan internashonal manera Konvenshon riba Apátrida i akuerdonan oropeo.

Siudadania ta duna un persona derechi i obligashonnan spesífiko, manera:
* derechi di entrada den e pais,
* derechi di vota i partisipá den proseso polítiko,
* derechi riba servisio sosial i médiko,
* protekshon diplomátiko den eksterior via pasport òf sédula di su pais

Nashonalidat, den un sentido mas amplio, ta indiká identidat i pertenensia na un komunidat nashonal, ku kultura i tradishon kompartí.

## Manera pa optené òf pèrdè nashonalidat
Un persona por bira siudadano na diferente manera:
* na nasementu:
**ius soli (derechi di tera) – e pais kaminda un yu a nase,
**ius sanguinis (derechi di sanger) – nashonalidat di e mayor(nan).
* naturalisashon – hopi biaha despues di emigra, ku aplikashon formal.
* kambio di poder – si un teritorio ta pasa den man di un otro pais.

Un persona tambe por pèrdè su nashonalidat, por ehèmpel:
* ora di tuma nashonalidat di otro pais,
* ora gobièrnu revoká nashonalidat pa motibu grave (traishon, sirbi den forsa militar stranhero),
* òf den kaso di eksilio.

Hopi pais ta permití dòbel nashonalidat, unda un persona tin e status di mas ku un pais.

## Karibe Hulandes
Den Reino Hulandes ku ta inkluí Karibe Hulandes, nashonalidat ta reglá na nivel di Reino via e *Rijkswet op het Nederlanderschap* (Lei di Reino tokante Nashonalidat Hulandes). Desde 1963 (separashon di Nieuw-Guinea Hulandes), no tin distinshon entre “siudadania hulandes” i “nashonalidat hulandes”; tur ta bou di un sistema úniko.

Esaki ta nifiká ku:
* un siudadano di Aruba, Kòrsou, Sint Maarten, Boneiru, Sint Eustatius òf Saba tin mesun pasport hulandes,
* no tin un nashonalidat separá “arubiano” òf “kurasoleño,” sino solamente hulandes,
* den práktika, un persona ta bira hulandes si na momentu di nasementu un di su mayornan ta hulandes, segun regla prinsipal di e lei (1984).

Den konteksto di e islanan den Karibe Hulandes, e derechi di nashonalidat ta un asuntu i kompetensia di Reino, reglá den Statuut pa Reino Hulandes. 
Pesei nashonalidat hulandes tin un rol spesial:
* paisnan outonomo (Aruba, Kòrsou, Sint Maarten) tin nan propio gobièrnu, pero nan siudadanonan ta keda hulandes den status internashonal.
* entidatnan públiko di Hulanda (Boneiru, Sint Eustatius, Saba) ta kai direktamente bou di Hulanda i tambe ta duna nashonalidat hulandes na nan habitantenan.
Laman Adriátiko

**Laman Adriátiko** ta un laman marginal di Laman Mediteráneo, situá entre e Peninula italiano i Peninula di Balkan. Pa sùit, e ta separá for di Laman Ióniko dor di e Kanal di Otranto.

E nòmber ta derivá di e siudat nort italiano, Adria, ku un tempu tabata na kosta pero awor ta situá mas ku 20 kilometer paden riba tera. Esaki a resulta for di prosesonan geológiko den kua e fondo di laman ta subi pokopoko pa nort miéntras ku e ta sink pa sùit.

Laman Adriátiko tin frontera ku Italia na su wèst, i Slovenia, Kroasia, Bosnia Herzogovina, Montenegro i Albania na su ost. E paisnan aki ta koperá regionalmente den e euroregion Adriátiko.

E laman ta kontené mas ku 1.300 isla, mayoria ta situá kantu ost di e kosta kroata. E islanan di Krk i Kres ta e islanan mas grandi den Laman Adriátiko.

Laman Adriátiko tin un profundidat promedio di 260 meter i un profundidat máksimo di 1.233 meter. E sekshon pa nort, nort di e liña imaginario Ancona-Zadar, no ta mas profundo ku 100 meter. Pa sùit di e liña aki, e fondo di laman ta baha gradulamente. E zonanan mas hundu ta situá entre Bari i Dubrovnik, kaminda e fondo di laman ta mas ku 1.200 meter bou di nivel di laman.

Pa nort, un klima suptropikal humedo (Köppen: *Cfa*) ta prevalesé, ku zomer muhá i wenternan mas friu i seku. Pa sùit tin un klima konsiderablemente mediteráneo (*Csa*). E temperatura di awa'i laman ta varia entre 22 i 30 °C den zomer, i entre 12 i 14 °C den wenter. Den e sekshon nortwèst, temperaturanan por asta baha mas durante wenter. Durante wenternan severo, eis por forma kant'i kosta.
Klasifikashon di klima di Köppen

E **klasifikashon di klima di Köppen**, tambe konosí komo e klasifikashon di Köppen-Geiger, ta un sistema di klasifikashon di klima. El a wòrdu desaroyá na 1918 dor di e geógrafo, meteorólogo, biólogo, klimatólogo i botániko ruso-aleman Vladimir Köppen (1846–1940). Despues el a wòrdu refiná, partikularmente dor di e meteorologo i klimatologo aleman Rudolf Geiger (1894–1981).

E sistema ta a base di kresementu di mata. Köppen a determina límitenan di klima basá riba e temperaturanan promedio mínimo i máksimo mensual nesesario pa kresementu di sierto matanan.

Mata a hunga un ròl sentral den e investigashon di Köppen. El a puntra su mes dikon sierto espesie tabata òf no tabata krese den un área i a deskubrí ku esaki tabata determiná prinsipalmente pa temperatura i yobida. E frontera entre klima hopi bia ta kuadra ku e zona di transishon entre diferente tipo di vegetashon. Ehèmpel:

* E distinshon entre klimanan tropikal i seku ta wòrdu determiná dor di e presensia òf ousensia di palu di mata.
* E kresementu di pal'i mata ta e indikadó entre klima kontinental i tundra.

## Klasifikashon
Köppen a distinguí tres nivel pa ku klasifikashon di klima:
* Nivel 1: klasifikashon brutu basá riba temperatura i yobida. Ta distinguí sinku grupo prinsipal, indiká pa e lèternan mayúskulo *A* te ku *E*.
* Nivel 2: divishon pa ku e distribushon di yobida anual.
* Nivel 3: supdivishon pa ku diferensia di temperatura
* Nivel 4: den algun kaso un di kuater nivel ta wòrdu rekonosé.
Labor Day

**Labor Day** (Dia di Labor) ta un dia liber na Merka i Canada, selebrá riba e promé djaluna di sèptèmber pa honra e trahadó i e aporte di e klase laboral. 

E promé selebrashon tabata un parada ku a tuma lugá na siudat di New York dia 5 di sèptèmber 1882, organisá dor di e sindikato *Knights of Labor*. Na 1887, algun estado merikano a kuminsá rekonosé ofisialmente e dia, i finalmente el a bira un dia di fiesta nashonal.

Dia di Labor no mester wòrdu konfundí ku Dia di Labor, ku ta wòrdu selebrá riba dia 1 di mei komo "Dia Internashonal di Trahadó" den hopi pais. Sindikatonan na Merka a hasi esfuerso pa aliniá e dos fecha, pero no obstante e selebrashon na sèptèmber a keda manteni.

E e promé fin di siman di sèptèmber, konosí komo *Labor Day Weekend*, ta wòrdu generalmente konsiderá komo e fin no-ofisial di e temporada di verano.

## Link eksterno
* Historia di Labor Day
Kímika

**Kímika** ta e siensia natural ku ta enfoká riba e estudio di e komposishon i struktura di supstansianan, e kambionan kímiko ku ta sosodé bou di sierto kondishonnan, i e leinan ku por wòrdu destilá for di esaki. Kímika ta relashoná ku biologia i físika. E ramo di siensia ku ta konektá e dos disiplinanan aki ta biokímika i kímika físiko, respektivamente. Disiplinanan nobo manera geokímika i kímika komputashonal tambe a surgi na e frontera ku otro siensianan natural.

## Deskripshon general
Tur supstansia ta trahá di atom. Atomonan por konektá ku otro a base di lasonan kímiko, formando strukturanan mas grandi. 

* Supstansia simpel ta konsistí di atòmnan di solomente un elemento kímiko, un ehèmpel ta zürstòf. 
* Komponente kímiko ta konsistí di atòmnan di múltiple elemento, awa ta simplemente un ehèmpel di esaki.

Atòmnan mes ta konsistí di proton, neutron i elektrón. Den un atòm neutral, e kantidat di proton ta igual na e kantidat di elektrón. E manera ku atòmnan ta kompartí òf interkambiá nan elektrónnan ta forma e base pa lasonan kímiko:

* Den un laso kovalente, elektrónnan ta wòrdu kompartí igualmente entre dos atòm.
* Den metal, e elektrónnan ta move manera un "laman" over tur e atòmnan.
* Den un laso ióniko, elektrónnan ta desigualmente distribuí i (parsialmente) transferí di un atòm pa otro.

Ora supstansianan ta wòrdu kombiná sin kambia nan struktura molekular, e ta wòrdu yamá un meskla.

### Reakshonnan kímiko
Un komponente kímiko por wòrdu formá dor di e efektonan di temperatura, lus, vibrashon, radiashon, preshon òf katalisadónan. Hopi bia, e kombinashon di *reaktant*nan (komponentenan presente nan kuminsamentu di un reakshon kímiko) ta sufisiente pa inisiá un reakshon. Durante un reakshon kímiko, e manera ku atòmnan ta pega na otro ta kambia.

E velosidat di reakshon por varia konsiderablemente: formashon di rustu ta sosodé hopi pokopoko, miéntras ku eksploshon di dinamita ta kasi instantáneamente. Reakshonnan kímiko, manera asimilashon (konstrukshon di kompositonan) i *disimilashon* (kibramentu), tambe ta tuma lugá konstantemente den organismonan bibu. Huntu, nan ta forma metabolismo.

### Elementonan i e tabel periódiko

Elementonan kímiko ta wòrdu indiká pa símbolonan, generalmente derivá for di nan nòmbernan latin. Ehèmpelnan ta inkluí *C* pa karbon (*carbonum*) i *Fe* pa heru (*ferrum*).

Tur elemento konosí aktualmente (118 en total) por wòrdu areglá sistematikamente den e tabèl periódiko. Mas o ménos 92 di e elementonan aki (te ku uranium) ta okurí naturalmente. E restu ta wòrdu produsí artifisialmente den laboratorio; esakinan ta generalmente instabil i ta deskomponé denter di frakshon di un sekònde a base di dekadensia radioaktivo.
Físika

**Físika** ta e siensia ku ta trata e propiedatnan general di materia, radiashon i energia, i tambe nan komportashon den espasio i tempu. Físikonan ta studia fenómenonan manera forsa, moveshon, ekilibrio, kalor, lus, zonido, magnetismo i elektrisidat. Físika ta un di e disiplinanan sientífiko mas fundamental. Su meta prinsipal ta pa splika kon mundu ta funshoná i ta wòrdu konstruí, for di universo te na e partikulonan di mas chikitu.

Mayoria idioma ta usa un variante di e palabra *físika*, nombrá pa e obra di Aristóteles Φυσικὴ ἀκρόασις (Phusikè akroasis).

Komo un siensia natural, físika ta wòrdu praktiká den un interkambio konstante entre teoria i eksperimento: teorianan ta kondusí na eksperimentonan, miéntras ku eksperimentonan por inspirá teorianan nobo òf prueba pa mas refinashon. Aunke teorianan físiko hopi bia ta kompleho, ta hasi esfuerso pa simplisidat. Albert Einstein a ekspresá esaki ku e deklarashon ku un splikashon mester ta "mas simpel posibel, pero no mas simpel", es desir simplisidat no mester bini na kosto di eksaktitut.

Prinsipionan físiko ta importante pa numeroso tereno di investigashon relashoná, manera biofísika i teknologia. P'esei, un delimitashon estrikto di físika ta difísil pa definí. Métodonan i téknikanan desaroyá den físika hopi bia ta wòrdu apliká den otro siensianan i por lanta preguntanan nobo einan, inkluyendo den matemátika i filosofia.

Hopi teknologia a surgi for di konosementu optené for di físika. Konosementu di elektromagnetismo, físika di estado sólido i físika nuklear a permití e desaroyo di produktonan ku a kambia sosiedat moderno profundamente, manera televishon, kòmpiuter, aparato di kas i armanan nuklear. Avansenan den termodinámika a stimulá industrialisashon, miéntras ku desaroyonan den mekanika a kontribuí na e desaroyo di kalkulo diferensial.